Nr. \_\_\_\_\_\_\_\_\_\_\_/\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Către

Directorii unităţilor de învăţământ preuniversitar din judeţul Cluj

***Ref. - Actualizarea deciziilor de numire/transfer/repartizare – sesiunea 2022***

În conformitate cu prevederile art. 95 alin. (1), lit. n) din Legea educaţiei naţionale nr. 1/2011 cu modificările şi completările ulterioare;

Având în vedere ***prevederile art. 2 alin. (1-3), art. 3 alin. (1), art. 8 alin. (6-7), art. 9 alin. (9, 11), art. 19 alin. (4-5), art. 31 alin. (4) şi art. 107 alin. (1)*** din Metodologia – cadru privind mobilitatea personalului didactic de predare din învăţământul preuniversitar în anul şcolar 2022-2023, aprobată prin OME nr. 5578/10.11.2021, numită în continuare ***Metodologie***;

Având în vedere prevederile Centralizatorului privind disciplinele de învăţământ, domeniile şi specializările, probele de concurs valabile pentru încadrarea personalului didactic din învăţământul preuniversitar, precum şi disciplinele pentru examenul naţional de definitivare în învăţământ - 2022;

Având în vedere prevederile și termenele Calendarului mobilității personalului didactic de predare din învățământul preuniversitar pentru anul școlar 2022 – 2023, Punctul I, alin. (2);

Având în vedere faptul că termenul stabilit de Ministerul Educaţiei pentru etapa de actualizare a deciziilor titularilor este **21 ianuarie 2022;**

## Vă solicităm următoarele:

* 1. Identificarea titularilor ale căror decizii de numire / transfer trebuie actualizate conform **art. 8 alin. (6)** din Metodologie;
  2. Identificarea titularilor ale căror decizii de numire / transfer trebuie actualizate conform **art. 19 alin. (4)** din Metodologie;
  3. Identificarea titularilor ale căror decizii de numire / transfer trebuie actualizate conform **art. 19 alin. (5)** din Metodologie;
  4. Identificarea titularilor ale căror decizii de numire / transfer trebuie actualizate conform **art. 2 alin. (3)** din Metodologie pe baza deciziilor de completare a normei didactice pe perioadă nedeterminată;
  5. Verificarea dosarelor titularilor care solicită actualizarea deciziilor;
  6. Completarea machetei pentru actualizarea deciziilor: MACHETA\_ACTUALIZARE\_DECIZII\_2022;
  7. Transmiterea la termen a machetei MACHETA\_ACTUALIZARE\_DECIZII\_2022;
  8. Transmiterea **tabelului centralizator**, tipărit din machetă, semnat și ștampilat, cuprinzând titularii care au solicitat actualizarea deciziilor în anul **2022** și deciziile care trebuie modificate scanat.

*Notă*

*În această etapă pot să fie actualizate, la cerere, deciziile de repartizare pentru următoarele categorii de personal didactic de predare:*

* *cadre didactice titulare;*
* *cadrele didactice debutante, prevăzute la art. 21 alin. (4) şi (6) din Metodologie;*
* *cadre didactice angajate pe durata viabilității postului/catedrei.*

## Vă transmitem următoarele:

* 1. *Model* – Cerere pentru actualizarea deciziilor titularilor, adresată inspectorului şcolar general;
  2. *Macheta* ISJ Cluj dedicată actualizării deciziilor titularilor: MACHETA\_ACTUALIZARE\_DECIZII\_2022.

## Etapele

1. consiliul de administraţie ale unităţii de învăţământ întocmeşte lista cadrelor didactice pentru care urmează să se revizuiască documentele de numire/transfer/repartizare pe post/catedră, precizând pentru fiecare cadru didactic:
   1. denumirea catedrei actuale;
   2. denumirea catedrei conform Centralizatorului;
   3. specializarea/specializările obţinute prin studii;
2. directorii unităţii de învăţământ înaintează inspectoratului şcolar lista cadrelor didactice pentru care urmează să se revizuiască documentul de numire/transfer/repartizare pe post/catedră și decizia/documentele de numire/transfer/repartizare pe post/catedră, scanat;
3. comisia judeţeană de mobilitate verifică situaţiile transmise de unităţile de învăţământ;
4. comisia judeţeană de mobilitate întocmeşte lista finală a cadrelor didactice pentru care se impune revizuirea documentelor de numire/transfer/repartizare, în concordanţă cu prevederile Centralizatorului;
5. comisia judeţeană de mobilitate prezintă lista finală a cadrelor didactice titulare pentru care se impune revizuirea documentelor de numire/transfer/repartizare, în consiliul de administraţie al inspectoratului şcolar;
6. inspectorul şcolar general emite, pentru fiecare cadru didactic nominalizat în lista prezentată în consiliul de administraţie al inspectoratului şcolar, decizia de repartizare pe catedra constituită conform prevederilor Centralizatorului.

## Termene:

## 10-14 ianuarie 2022

**Directorul** unităţii verifică deciziile de numire ale titularilor/debutanţilor/angajaţilor pe durata viabilităţii postului şi consiliază personalul didactic în vederea actualizării deciziilor.

## 14-19 ianuarie 2022

**Cadrele didactice** depun la secretariatul unităţii de învăţământ dosarele constituite pe baza cererii tip; Consiliul de administraţie al unităţii analizează solicitările şi stabileşte lista finală în vederea înaintării la ISJ Cluj.

## 19-20 ianuarie 2022

**Directorii** unităţilor de învăţământ **transmit la ISJ Cluj**, MACHETA\_ACTUALIZARE\_DECIZII\_2022, în vederea emiterii deciziilor de repartizare actualizate.

Macheta se **încarcă în linkul** [**https://docs.google.com/forms/d/e/1FAIpQLScRsTZypbGvw65rcOMIix5zDg9Fjt-aA9GmXNYF1ofNZTf6AA/viewform**](https://docs.google.com/forms/d/e/1FAIpQLScRsTZypbGvw65rcOMIix5zDg9Fjt-aA9GmXNYF1ofNZTf6AA/viewform).

## 19-20 ianuarie 2022

**Comisia judeţeană** de mobilitate a ISJ Cluj **verifică documentele** şi prezintă lista finală a cadrelor didactice pentru care se impune revizuirea documentelor de numire/transfer/repartizare în Consiliul de Administraţie al inspectoratului şcolar.

## 31 ianuarie 2022

**ISJ Cluj emite deciziile** actualizate de repartizare pentru care unităţile de învăţământ au înaintat solicitările scrise.

Notă: Dosarele cadrelor didactice vor rămâne spre arhivare în unitatea de învățământ.

INSPECTOR ŞCOLAR GENERAL,

Marinela MARC

Inspector Şcolar General Adjunct,

Anca Cristina HODOROGEA

Inspectori resurse umane,

Dina Maria PRIPON

Mariana STÎNGĂ

Anamaria NECHITA